
Kap. 1. Tadsio

I en hytte i utkanten av byen Avalon, i et lite, fattigslig værelse hvor et par geiter var trengt opp i det ene hjørnet, satt en gammel mann og sydde med nål og tråd på et tøystykke. Ved siden av ham satt en kvinne og spant på en rokkestol. Gransket man ansiktet hennes noe forbi førsteinntrykket, ante man at hun en gang hadde vært vakker. Hun hadde høye kinnbein, rett nese og lange øyenvipper. Men nå var sommeren av henne og hun var skral og skrinn med skrukkete kinn og lutet rygg.

Det surret og surret enstonig i værelset, men så plutselig ble det stille og Jacob kikket opp.

Tadsio kom inn den åpne døra, leende og ropende til vennene på utsiden som også var på vei hjem, og som det var tydelig at han hadde tilbrakt den siste tiden sammen med. Han var en vakker ungdom, med grønne, følsomme øyne og kastanjebrunt, viltert hår som krøllet seg rundt et ovalt ansikt. Det var ikke vanskelig å se at han var en yndling. Morgana dvelte ved ham med stolthet og kjærlighet i blikket.

Men Jacob hadde sinne i blikket.

Tadsio la merke til det.

«God kveld, far,» sa han, og selv om han forsøkte å dempe stemmen og legge alvor i den, var han blitt så vant med å skrike i gatene de siste timene at ordene kom ut høyt og eplekjekt likevel, og Jacob for opp på en måte man ikke skulle ventet av en gammel og syk mann.

«Din utakknemlige slyngel!» ropte han. «Du lovet å hjelpe med arbeidet i dag! Men du har løpt i gatene med vennene dine. Nå, ikke nekt, jeg har snakket med vår nabo, Fern, han så deg i morges og så så han deg på ny i kveld, og hele tiden har du drevet rundt i gatene uten å gjøre det du skulle gjøre i dag.»

«Jeg har ikke drevet rundt i gatene,» sa Tadsio, «ikke i det hele tatt. Se her, jeg har penger fra koften som jeg solgte for deg. Alltid tror du det verste om meg, far.»

Jacob grep pengene brått og rasende ut av hånden på Tadsio.

«Du lyver også. Det tar ikke lang tid å levere et tøystykke. Hva har du gjort resten av dagen?»

«Kjøpmannen var ikke hjemme selv,» sa Tadsio, «men som lærling ble jeg sluppet inn i huset hans. Jeg ble omringet av en flokk jenter, og de nektet å slippe meg fri. Du hellige skaper! så vakre noen av dem var. De flørtet og spøkte, og spurte om jeg forstod meg på yrket mitt. Jeg svarte at dersom de tillot det, skulle jeg straks ta mål av alle sammen og vise at jeg var den rette til oppgaven. Det var de villige til, og jeg målte dem om armene og beina både en og to ganger, alle som en. Det er ikke så galt å være skredder! Ha, ha! Å nei, slett ikke så galt!»

Men nå ble Jacob sint for alvor, han fektet med armene og ropte rasende:

«Kjeltring! Du fordriver kundene våre og ruinerer oss. Ja, jeg sier som så mange fedre har gjort før meg: Utakknemlighet er verdens lønn! Se Morgana, hva vi har oppdratt ham til. Når jeg var på din alder, var jeg gift og i fullt arbeid. Men vi må fortsatt forsørge og hjelpe deg med alle ting. Åh, hellige skaper, hjelp meg, jeg orker ikke mer av dette!»

«Jeg tror heller jeg skaffet oss nye kunder, jeg,» sa Tadsio. «Kvinner skal også ha klær, vet du.»

«Ut!» ropte Jacob. «Ut av huset. Du kan sove ute i natt, jeg bryr meg ikke om hvor.»

«Ikke ta slik på vei,» sa Morgana, «min sønn skal ikke sove ute.»

«Nei, det skal han så visst ikke,» nikket Tadsio, «det er for kaldt til det.»

Jacob hugg etter ham med armen, men Tadsio hoppet unna og tok dekning blant de brekende geitene, urolige etter all ropingen.

«Så, bare sov blant geitene, du,» sa Jacob forbitret og satte seg på teppet igjen, «det er til pass for deg, du fortjener ikke bedre. Hva hadde din bestefar sagt om han fikk se deg nå? Du går frekt inn i huset til en av våre beste kunder og flørter med konen og døtrene hans. Slik straffer du meg etter alt jeg har hjulpet deg gjennom livet, det er takken. Jeg holder det knapt ut, jeg er gammel og syk. Du kommer vel ikke til å besøke graven engang når jeg ligger seks fot under. Det blir ikke lenge til, det kjenner jeg på meg.»

«Ikke snakk slik,» sa Morgana. «Kanskje du blir frisk igjen?»

Jacob smilte bittert.

«Nå, hva sier du, Tadsio? Du gjemmer deg bak Gråskjegg, lederbukken. Men Gråskjegg forsvarer deg ikke mot matfar. Kom frem igjen, jeg er ikke sint lenger.»

Tadsio klatret over gjerdet på innhegningen.

«I morgen tar du geitene med på beite,» sa Jacob, «og siden tar du fatt med tøystykkene, det arbeidet du egentlig skulle utført i dag. Lover du?»

«Ja, jeg lover,» sa Tadsio og tok tilflukt bak ryggen til sin mor denne gang, for han følte seg fortsatt ikke trygg for farens raseriutbrudd. «Jeg skal gjøre alt som du sier.»

«Godt, så snakker vi ikke mer om den saken, ikke i kveld. Jeg holder deg på ditt ord, det er bindende. Husk alltid hva du har lovet, Tadsio, og bryt aldri et løfte. Hvis ikke kommer alle skikkelige folk til å forakte deg, og Gud liker det ikke.»

Men Tadsio lyttet bare på det ene øret til denne leksen, for han var alt i gang med å kitle sin mor under armen, slik som hun pleide å gjøre med ham når han var et lite barn, og de lo begge av full hals fordi Tadsio nå var den sterkeste av dem, og fordi det svinnende lyset gjorde det for sent å arbeide med tøystykkene.

